শেষ পর্যন্ত কি ঘরোয়া রাজনীতির শিকার হল ভারত-পাকিস্তান ম্যাচ? আপাতত সেরকমই মনে হচ্ছে সকলের।
মঙ্গলবার সকলকে অবাক করে দিয়ে হিমাচল প্রদেশ সরকারের তরফে জানিয়ে দেওয়া হয়, তারা ভারত-পাক ম্যাচ আয়োজন করতে পারবে না। মুখ্যমন্ত্রী বীরভদ্র সিংহ কেন্দ্রীয় স্বরাষ্ট্রমন্ত্রকে চিঠি লিখে জানিয়ে দেন, ধরমশালায় তাঁরা ম্যাচের আয়োজন করতে পারবেন না। পর্যাপ্ত নিরাপত্তারক্ষী তাঁদের নেই।
বিসিসিআই-কে লেখা চিঠিতে হিমাচল প্রদেশ কংগ্রেস আবেদন করেছে ম্যাচটি বাতিল করার। অন্যথা, ম্যাচটি সরিয়ে নিয়ে যাওয়ার আবেদনও করা হয়েছে। বলা হয়েছে, কার্গিলের শহিদ ক্যাপ্টেন বিক্রম বাত্রা এবং ক্যাপ্টেন সৌরভ কালিয়ার বাড়ি হিমাচল প্রদেশে। এ ছাড়াও বহু শহিদের বাড়িও ওই রাজ্যে। তাই পাকিস্তানকে খেলতে দেওয়া ঠিক হবে না।
বোর্ড সচিব অনুরাগ ঠাকুর বলেছেন, ‘‘এটা কংগ্রেসের রাজনৈতিক চাল। ক্রিকেট নিয়ে যেন ওরা রাজনীতি না-করে। একবছর আগে ভেন্যু ঠিক হয়ে গিয়েছিল। ছ’মাস আগে জানিয়ে দেওয়া হয়েছিল, কোন ম্যাচ কোথায় হবে। ক্রিকেটপ্রেমী থেকে শুরু করে সাংবাদিক, সকলেই বুকিং সেরে ফেলেছেন। এই অবস্থায় একেবারে শেষ মুহূর্তে ম্যাচ সরিয়ে নেওয়ার অর্থ বিসিসিআই-কে বিপদে ফেলা। এতে দেশেরও দুর্নাম।’’
অনুরাগ বলেন, ‘‘পাকিস্তান ইতিমধ্যেই বলতে শুরু করেছেন, ভারতে তাদের দলের নিরাপত্তা নিয়ে প্রশ্ন রয়েছে। হিমাচল সরকার এই ধরনের কথা বলে পাকিস্তানের দাবিকেই কি মান্যতা দিল না?’’
এদিকে, ধরমশালা থেকে ম্যাচ সরে যাওয়ার সম্ভাবনা উঁকি মারতেই আশায় বুক বাঁধতে শুরু করেছেন কলকাতার দর্শকরা। অনেকেই বলছেন, এই ম্যাচ চলে আসতে পারে ইডেনে। শেষ পর্যন্ত কি তা-ই হবে?